UPRS Sklep I U 885/2019-5
Datum: 2019-08-26T02:00:00.000+02:00
ecli: ECLI:SI:UPRS:2019:I.U.885.2019.5
sodisce: Upravno sodišče
oddelek: Upravni oddelek
podrocje: CIVILNO PROCESNO PRAVO - UPRAVNI SPOR
institut: verifikacija stare devizne vloge - pomanjkljiva tožba - poziv k odpravi pomanjkljivosti - zavrženje tožbe

## Jedro

Rok za odpravo pomanjkljivosti tožbe se je iztekel z dnem 26. 6. 2019, tožeča stranka pa do tega dne, niti kasneje, do izdaje tega sklepa, ni odpravila pomanjkljivosti tožbe, kot ji je to naložilo sodišče v zgoraj navedenem sklepu. Sodišče je zato na podlagi četrtega odstavka 108. člena ZPP in drugega odstavka 31. člena ZUS- tožbo zavrglo, kot to izhaja iz izreka tega sklepa.

## Izrek

Tožba se zavrže.

## Obrazložitev

1. Sodišču je bila 20. 5. 2019 s strani Sklada Republike Slovenije za nasledstvo (Sklad) odstopljena vloga (tožba) tožeče stranke z dne 25. 3. 2019, in sicer zaradi verifikacije devizne vloge.

2. Na podlagi prvega odstavka 22. člena Zakona o upravnem sporu (v nadaljevanju ZUS-1) se v upravnem sporu uporabljajo določbe zakona, ki ureja pravdni postopek, kolikor ZUS-1 ne določa drugače. 3. Stranke in drugi udeleženci v postopku vlagajo sodišču tožbe, pritožbe in druge vloge v slovenskem jeziku ali v jeziku narodne skupnosti, ki je pri sodišču v uradni rabi (prvi odstavek 104. člena Zakona o pravdnem postopku, v nadaljevanju ZPP). Prav tako mora tožeča stranka po prvem odstavku 30. člena ZUS-1 v tožbi navesti toženo stranko in razložiti, zakaj toži ter predlagati, kako in v čem naj se upravni akt odpravi ali ugotovi njegova nezakonitost; sicer tožba ni popolna. Tožba tožeče stranke pa navedenih kriterijev ni izpolnjevala. Iz tega razloga jo je sodišče s pozivom I U 885/2019-3 z dne 21. 5. 2019 pozvalo, da v roku 30 dni od prejema poziva – skladno z drugim odstavkom 104. člena v zvezi z prvim odstavkom 108. člena ZPP oziroma skladno s prvim odstavkom 31. člena ZUS-1 – predloži slovenski prevod tožbe oziroma tožbo dopolni, tj. da navede toženo stranko, razloži, zakaj toži ter predlaga, kako in v čem naj se upravni akt odpravi ali ugotovi njegova nezakonitost. V nasprotnem primeru sodišče tožbe ne bo moglo obravnavati in jo bo na podlagi četrtega odstavka 108. člena ZPP v zvezi s prvim odstavkom 22. člena ZUS-1 oziroma na podlagi drugega odstavka 31. člena ZUS-1 zavrglo.

4. Tožeči stranki je bil omenjeni poziv na popravo tožbe vročen 27. 5. 2019, ko je tudi začel teči rok za odpravo pomanjkljivosti tožbe, o čemer je bila tožeča stranka obveščena.

5. Rok za odpravo zgoraj navedenih pomanjkljivosti tožbe se je iztekel z dnem 26. 6. 2019, tožeča stranka pa do tega dne, niti kasneje, do izdaje tega sklepa, ni odpravila pomanjkljivosti tožbe, kot ji je to naložilo sodišče v zgoraj navedenem sklepu. Sodišče je zato na podlagi četrtega odstavka 108. člena ZPP in drugega odstavka 31. člena ZUS- tožbo zavrglo, kot to izhaja iz izreka tega sklepa.